खेलकुदलाई सघाउँदै स्थानीय तह
स्थानीय तहको निवाचनपछि गाउँ–गाउँमा खेलकुद विकासका लागि बजेट विनियोजन हुन थालेको छ । खेलकुदका लागि आवश्यक भौतिक संरचना निर्माण, तालिम र प्रतियोगिताहरू सञ्चालन गर्न स्थानीय तहले वार्षिक बजेट विनियोजन गरिरहेका छन् ।
सिन्धुपाल्चोक — स्थानीय तहको निवाचनपछि गाउँ–गाउँमा खेलकुद विकासका लागि बजेट विनियोजन हुन थालेको छ । खेलकुदका लागि आवश्यक भौतिक संरचना निर्माण, तालिम र प्रतियोगिताहरू सञ्चालन गर्न स्थानीय तहले वार्षिक बजेट विनियोजन गरिरहेका छन् ।यसबाट खेलकुदका गतिविधि बढ्न थालेको सरोकारवालाहरू बताउँछन् । सुनकोसी गाउँपालिकाले चालु आर्थिक वर्षमा खेलकुद मैदान बनाउन २५ लाख विनियोजन गरेको छ । गापा उपप्रमुख लक्ष्मी पौडेलका अनुसार कम्तीमा एउटा वडामा एउटा मैदान बनाउने नीति बनाइएको छ । ‘एकै वर्ष पर्याप्त बजेट छुटयाउन नसकिए पनि ५ वर्षमा खेलकुदको भौतिक संरचना निर्माणमा उपलब्धि देखिने काम हन्छ,’ उनले दाबी थियो । बाह्रबिसे नगरपालिकाले मेयर कप भलिबल र फुटबल प्रतियोगिता आयोजना गरिने उनले जानकारी गराइन् । ‘क्रिकेट विकासलाई मैदान आवश्यक देखिएको छ,’ पौडेलले भनिन् । सोही नगरपालिका ९ राम्चेमा मैदान बनाउन १० लाख खर्चिएको छ । त्यसलाई विस्तारै व्यवस्थित बनाउने सोचमा रहेको वडाध्यक्ष सानु तामाङले बताए । मेलम्ची नगरपालिकाले १२ लाख विनियोजन गरेर दुई स्थानमा खेलमैदान निर्माण सुरु गरेको छ । सुनकोसी गापाको ठोकर्पामा मैदान र रंगशाला बनाउन विस्तृत परियोजना प्रतिवेदन (डीपीआर) तयार गरिँदैछ । सोही गापा १ का अध्यक्ष नेत्र कार्कीका अनुसार सम्भावित खेल विकासका लागि आवश्यकताअनुसार सहयोग गर्दै जाने नीति लिइएको छ । सबैजसो नगरपालिका र गाउँपालिकाले खेलकुदका लागि बजेट विनियोजन गरेका छन् । अखिल नेपाल फुटबल संघ (एन्फा) का वरिष्ठ उपाध्यक्ष वीरबहादुर खड्काका अनुसार स्थानीय तहको निर्वाचनपछि आर्थिक स्रोत तल्लो तहमा पुगेकाले खेलकुद क्षेत्रको विकासमा बजेट विनियोजन हुन थालेको छ । पर्याप्त छैन तर प्रयास सुरु भएको छ । यसले खेलकुदका लागि आवश्यक भौतिक संरचना निर्माण र तालिममा सघाउ पुगेको खड्काको बुझाइ छ । अहिले जिल्ला सदरमुकाम चौतारा र लामोसाँघुमा मात्र फुटबल मैदान उपलब्ध छ । सानो क्षेत्रफलको भए पनि गाउँ–गाउँमा मैदान बनाएर प्रतियोगिताहरू गर्न थालिएको छ । फुटबल, कराँते, तेक्वान्दो, भलिबल र क्रिकेटका लागि मैदान र हलहरू आवश्यक रहेको गुनासो गर्छन् खेलाडीहरू । तेक्वान्दोका प्रेमबहादुर भण्डारी भन्छन्, ‘भौतिक संरचना र तालिमका लागि स्थानीय तहले प्रत्येक वर्ष बजेट बनाएर खर्च गर्नुपर्छ । नगर र गाउँले सुरु गरेका छन्, तर पर्याप्त छैन ।’एउटै वडामा तीन मैदान सुनकोसी गागाउँपालिका–४ यमुनाडाँडाले तीन स्थानमा खेलमैदान निर्माण थालेको छ । गत आवमा खेलमैदानका लागि वडाले ९ लाख खर्चेको थियो । चालु आवका लागि तीनै स्थानको मैदान बनाउन करिब २० लाख विनियोजन गरेको वडाध्यक्ष देवेन्द्र खड्काले जानकारी गराए । उनका अनुसार स्थानीय तिरखुरे, कालिपोखरी र खहरे खेलमैदान पूरा गर्न प्रत्येक वर्ष वजेट विनियोजन गरिनेछ । ‘युवाको बढी माग खेलकुदमा छ,’ खड्काले थपे, ‘५ वर्षमा उपलब्धि देखिनेगरी खेलकुदमा सघाउने योजना छ ।’उक्त वडामा तेक्वान्दो खेलको प्रशिक्षण भइरहेको छ । प्रशिक्षक रोहिन्द्रविक्रम खड्काका अनुसार तेक्वान्दो प्रशिक्षणका लागि तालिम हल निर्माण गर्ने योजना छ । ‘तेक्वान्दोप्रति पनि आकर्षण बढेको छ,’ उनले भने, ‘हल बनाएर वर्षात्मा पनि तालिम सञ्चालन गर्न सहज बनाइने छ । आगामी वर्ष हल निर्माणको लागि योजनासहितको बजेट विनियोजन गरिने छ ।’ 